钦定古今图书集成/明伦汇编/官常典/第226卷 > 刘奉世
## 钦定古今图书集成/明伦汇编/官常典/第226卷 > 刘奉世

按《宋史刘敞传》：“敞子奉世，字仲冯，天资简重，有法度，
中进士第。熙宁三年，初置枢密院诸房检详文字，以
太子中允居吏房。先是，进奏院每五日具定本报状
上枢密院，然后传之四方，而邸吏辄先期报下，或矫
为家书以入邮置。奉世乞革定本，去实封，但以通函
腾报。从之。神宗称其奉职不苟，加集贤校理、检正中”
书户房公事，改刑房，进直史馆、国史院编修官。大理
治相州狱，详断官窦华以白奉世，奉世曰：“君自以法
从事，毋庸白。”后蔡确以是文致奉世罪，谪蔡州粮料
院。久之，为吏部员外郎。元祐初，历度支左司郎中、起
居郎、天章阁待制、枢密都承旨、户部吏部侍郎，权户
部尚书。七年，拜枢密直学士、签书院事。哲宗亲政，用
二内侍为押班，中书舍人吕希纯封还之。帝谓有近
例，奉世曰：“虽有近例，奈人不可户晓，顾以率先施行
为非耳。”帝为反命。既而章惇当国，奉世乞免去。绍圣
元年，以端明殿学士知成德军，改定州。逾年，知成都
府。过都入觐，欲述朋党倾邪之状，帝将听其来，曾布
曰：“元祐变先朝法，无一当者，奉世有力焉。最为漏网，
恐不足见。”遂不许。明年，责光禄少卿，分司南京，居郴
州。御史中丞邢恕劾奉世合刘挚倾害大臣，附吕大
防、苏辙，遂登政府。再贬隰州团练副使。徽宗立，尽还
其官职，知定州、大名府、郓州。崇宁初，再夺职，责居沂、
兖，以赦得归。政和三年，复端明殿学士。薨，年七十三。
奉世优于吏治，尚安静，文词雅赡，最精《汉书》学。常云：
“家世唯知事君，内省不愧，怍士大夫公论而已。得丧，
常理也，譬如寒暑加人，虽善摄生者不能无病，正须
安以处之。”